Un român de 46 de ani a fost arestat în Spania, acuzat de pedofilie şi pornografie infantilă. El este suspectat că a abuzat cinci fete cu vârste între 5 şi 7 ani, tot de origine română.

Agresorul locuia într-un oraş de lângă Madrid, unde se află o mare comunitate românească. Românul filma agresiunile sexuale şi le distribuia altor pedofili din jurul lumii, prin intermediul unei reţele de internet care protejează identitatea utilizatorilor, astfel încât să nu lase urme.

Bărbatul este considerat cel mai periculos pedofil prins în ultimii ani de poliţia spaniolă. Oamenii legii l-au identificat pe agresor pe baza unor obiecte care apăreau pe filmele pe care le-a distribuit online.

Premierul Spaniei a felicitat forţele de ordine pentru arestarea individului.

Elisa Reboloo, purtător de cuvânt al poliţiei spaniole (sursa: El Pais): Cel reţinut este un bărbat în vârstă de 46 de ani, de naționalitate română. Din imagini se vede că mâinile lui erau mâinile unui bărbat care ar fi lucrat la un atelier mecanic. Am identificat cinci victime între 5 și 7 ani.